Anexa nr. 1
la Hotărârea Consiliului Local
Nr. ____/2026

[bookmark: _Hlk231375376]Regulament privind închirierea fără licitație publică a unor bunuri imobile din domeniul public și privat al municipiului Câmpulung Moldovenesc 
CAPITOLUL I 
DISPOZIŢII GENERALE
Art. 1. Obiectul prezentului regulament îl constituie reglementarea procedurii de închiriere
fără organizarea licitației publice a unor  bunuri imobile aparținând domeniului public sau privat al municipiului Câmpulung Moldovenesc, în condițiile expres şi limitativ prevăzute de lege excepție făcând: imobilele aparținând Spațiului Locativ (spațiile cu destinație de locuință), parcările, pajiștile permanente și alte imobile care se supun procedurilor descrise în legi speciale. 
Art. 2. (1) Închirierea fără organizarea licitației publice se realizează în mod excepțional, în
conformitate cu prevederile art. 333 alin. (8)-(11) și art.362 alin.(3) din O.U.G. nr. 57/2019 privind Codul administrativ cu  modificările și completările ulterioare. 
            (2) Procedura specifică reglementată prin prezentul regulament se aplică exclusiv
bunurilor imobile aparținând domeniului public și privat al municipiului Câmpulung Moldovenesc. 
(3) Chiria pentru bunurile imobile proprietate publică și privată se stabilește prin hotărârea Consiliului Local pe baza unui raport de evaluare întocmit de un evaluator autorizat ANEVAR sau a grilei tarifare aprobate anual de Consiliul Local prin hotărârea de stabilire a taxelor și impozitelor. 
Art. 3. Autoritatea contractantă asigură protejarea informațiilor confidențiale, cu respectarea
legislației privind liberul acces la informațiile de interes public şi protecția datelor. 
Art.  4. Contractul de închiriere se încheie pe o perioadă cuprinsă între minim 1 lună  și o durată maximă de 5 ani, și poate fi prelungit, o singură dată, prin act adițional pentru o durată egală cu jumătate din perioada inițială.
Art. 5. Subînchirierea bunului proprietate publică și privată, fără acordul proprietarului /administratorului este interzisă.
Art. 6. Autoritatea contractantă poate stabili, prin contractul de închiriere, condiții speciale
privind utilizarea bunului, inclusiv clauze referitoare la protecția mediului, interesul public
sau dezvoltarea durabilă, în măsura în care acestea sunt proporționale și justificate de natura
bunului. 
CAPITOLUL II 
SITUAȚII CU DREPT DE ÎNCHIRIERE FĂRĂ ORGANIZAREA DE LICITAȚIE
PUBLICĂ
Art. 7. (1) Bunurile imobile proprietate publică și privată ale municipiului Câmpulung Moldovenesc pot fi închiriate, în mod excepțional, fără organizarea licitației publice, în temeiul art. 333 alin. (8) coroborate cu prevederile art.362 alin.(3) din O.U.G. nr.57/2019 cu modificările și completările ulterioare, exclusiv în următoarele situații: 
	a) în cazul în care titularul dreptului de închiriere este o autoritate sau instituție publică centrală sau locală; 
b) în cazul în care titularul dreptului de închiriere este o companie, societate sau regie autonomă aflată în subordinea, sub autoritatea sau în coordonarea titularului dreptului de proprietate sau de administrare, care are ca obiect de activitate gestionarea, întreținerea, repararea şi dezvoltarea respectivului bun, dar numai până la finalizarea privatizării acesteia;
c) în cazul în care titularul dreptului de închiriere este o asociație de dezvoltare intercomunitară în care este membră unitatea administrativ-teritorială titulară a dreptului de proprietate, care are ca obiect principal de activitate gestionarea, întreținerea, repararea şi dezvoltarea respectivului bun; 
	d) în cazul în care închirierea are caracter ocazional, pe o perioadă de cel mult 45 de zile, fără posibilitatea prelungirii; 
	e) în cazul bunurilor proprietate publică și privată cu destinația de garaje, locuri de parcare sau alte bunuri similare, care nu au destinații comerciale și pentru care, prin procedura specifică aprobată, este prevăzută o chirie fixă şi sunt stabilite condiții de eligibilitate a titularului dreptului de închiriere; 
	f) în cazul bunurilor proprietate publică și privată cu destinația de locuințe de serviciu pentru personalul din instituțiile și autoritățile publice centrale sau locale, inclusiv demnitari şi asimilați; 
	g) în cazul bunurilor imobile proprietate publică și/sau privată sau al unor cote-părți din acestea, cu o suprafață utilă de maximum 10 mp; 
	h) în cazul în care închirierea se face către titulari ai unor drepturi de preemțiune recunoscute prin lege, cu respectarea prețului pieței. 
		(2) În situația în care pentru același bun sunt formulate mai multe solicitări concurente, iar departajarea nu se poate realiza pe baza unor criterii obiective prevăzute de prezentul regulament, închirierea se realizează prin licitație publică, în condițiile legii. 

CAPITOLUL III 
CONDIŢIILE PROCEDURII DE ÎNCHIRIERE

	Art. 8. (1) Pot solicita închirierea bunurilor imobile proprietate publică și privată fără organizarea licitației publice exclusiv persoanele fizice sau juridice care se încadrează în situațiile prevăzute la art. 7 din prezentul regulament. 
(2) Simplul fapt al depunerii unei cereri nu conferă solicitantului un drept la închiriere. 
Art. 9. Solicitantul trebuie să îndeplinească cumulativ următoarele condiții: 
a) să nu înregistreze obligații fiscale și bugetate restante la bugetul local al municipiului Câmpulung Moldovenesc și la bugetul de stat; 
b) să nu se afle în stare de insolvență, faliment sau lichidare; 
	c) să utilizeze bunul conform destinației stabilite; 
	d) să respecte legislația privind protecția mediului; 
	e) să nu fi înregistrat încălcări grave ale obligațiilor contractuale în raporturile anterioare cu autoritatea contractantă în ultimii 3 ani .
	f) să nu se afle în litigiu cu autoritatea contractantă.
	Art. 10. (1) Pentru bunurile prevăzute la art. 7 lit. e) - parcări, atribuirea se va  face prin aplicarea Regulamentului de organizare, exploatare și atribuire a locurilor de parcare în parcările de domiciliu din Municipiul Câmpulung Moldovenesc aprobat prin Hotărârea Consiliului Local  nr. 164 din 28.11.2017, cu modificările și completările ulterioare.
		(2) Pentru bunurile imobile pentru care sunt stabilite tarife/taxe de utilizare prin hotărâre a Consiliului Local pentru stabilirea de impozite și taxe locale, aprobate anual, ce sunt utilizate pe o durată mai mică de 30 de zile, plata se face anticipat pe toata perioada solicitată, iar debitarea se face direct în programul de impozite și taxe locale de către Serviciul patrimoniu.  
Art. 11. (1) Pentru încheierea contractului de închiriere se constituie o garanție contractuală. Excepție fac cazurile prevăzute de art. 333 alin (8) lit. a-e din OUG 57/2019 cu modificările și completările ulterioare. 
		(2) Garanţia este în cuantum de trei chirii lunare și se restituie la încetarea contractului, în condițiile respectării obligațiilor contractuale. 
		(3) În cazul neîndeplinirii obligațiilor, autoritatea contractantă are dreptul de a reține garanția. 
		(4) Garanţia se constituie anterior semnării contractului de închiriere. 
Art. 12. Nu pot beneficia de închiriere: 
	a) persoane care înregistrează obligații fiscale și bugetate restante la bugetul municipiului Câmpulung Moldovenesc, la bugetul local în localitatea în care își are sediul/punctul de lucru  şi la bugetul de stat;
	b) persoanele care au înregistrat încălcări grave ale obligațiilor contractuale în raporturile anterioare cu autoritatea în ultimii 3 ani; 
	c) persoanele care au obligații contractuale față de municipiul Câmpulung Moldovenesc neexecutate și constatate prin acte administrative ori hotărâri judecătoreşti definitive. 
	d) persoane care se află in litigiu cu autoritatea contractantă pentru nerespectarea obligațiilor contractuale.
CAPITOLUL IV 
INSTRUCŢIUNI PRIVIND MODUL DE ELABORARE A SOLICITĂRII – CONDIŢII
DE ELIGIBILITATE 

	Art. 13. (1) Persoanele care se încadrează în situațiile prevăzute la art. 7 din prezentul regulament pot depune solicitare de închiriere a unui bun imobil proprietate publică sau privată al municipiului Câmpulung Moldovenesc.
		(2) Solicitarea se depune la registratura Primăriei municipiului Câmpulung Moldovenesc sau prin mijloace electronice şi se înregistrează în ordinea primirii, cu menționarea datei şi orei. 
		(3) Solicitarea va cuprinde în mod obligatoriu: 
	a) datele de identificare ale solicitantului;
 	b) indicarea bunului solicitat spre închiriere; 
	c) destinația propusă pentru utilizarea bunului; 
	d) justificarea încadrării solicitării în una dintre situațiile prevăzute la art. 7 din prezentul regulament. 
		(4) Solicitarea va fi însoțită de următoarele documente: 
	a) copie act de identitate (pentru persoane fizice) sau certificat de înregistrare (pentru persoane juridice) emis de Registrul Comerțului; 
	b) certificat constatator emis de Oficiul Registrului Comerţului (pentru persoane juridice), din care să rezulte obiectul de activitate; 
	c) certificat fiscal emis de primăria pe raza căreia  solicitantul are  domiciliul/sediul/punctul de lucru, din care să rezulte că nu înregistrează restanțe la bugetul local;
	d) certificat fiscal emis de administrația financiară de la domiciliul/sediul social şi punctul de lucru al solicitantului; 
	e) declarație pe propria răspundere privind faptul că solicitantul nu se află în stare de insolvență, faliment sau lichidare; 
	f) declarație privind respectarea legislației în domeniul protecției mediului.
 		(5) Documentele se solicită în mod corespunzător categoriei juridice a solicitantului şi naturii cazului de atribuire directă; 
		(6) În funcție de natura bunului şi de situația juridică aplicabilă, autoritatea contractantă poate solicita documente suplimentare, în mod justificat;
 		(7) Garanția contractuală nu se solicită la momentul depunerii cererii, aceasta urmând a fi constituită numai de către solicitantul pentru care se aprobă închirierea, anterior încheierii contractului; 
	Art. 14. (1) Solicitările depuse sunt analizate de către compartimentul de resort din cadrul Primăriei municipiului Câmpulung Moldovenesc din punct de vedere  al completitudinii şi al îndeplinirii condițiilor de eligibilitate prevăzute de prezentul regulament. 
		(2) În cazul în care documentația depusă este incompletă, solicitantul va fi notificat în vederea completării acesteia, într-un termen de 5 zile lucrătoare de la comunicare;
		(3) Necompletarea documentației în termenul prevăzut la alin. (2) atrage respingerea solicitării; 

CAPITOLUL V – EVALUAREA SOLICITĂRILOR

Art. 15. Evaluarea solicitărilor depuse în vederea închirierii fără organizarea licitației publice se realizează de către compartimentul de resort din cadrul Primăriei municipiului Câmpulung Moldovenesc.   
		
 
Art.16. Evaluarea solicitărilor va avea în vedere:
a) se verifică dacă solicitarea se încadrează într-una dintre situațiile prevăzute de art. 333 alin. (8) din O.U.G. nr. 57/2019 cu modificările și completările ulterioare; 
b) se verifică îndeplinirea condițiilor de eligibilitate stabilite prin prezentul regulament; 
c) se verifică situația juridică a bunului solicitat spre închiriere; 
d) se analizează compatibilitatea dintre destinația bunului şi folosința solicitată; 
e) se verifică existenţa şi conformitatea documentelor depuse; 
f) se solicită, dacă este necesar, clarificări sau completări; 
Art.17. (1) Urmare aprobării se întocmește o documentație care va fi supusă aprobării Consiliului Local al municipiului Câmpulung Moldovenesc. 
                           (2) În situația în care pentru acelaşi bun sunt formulate mai multe solicitări iar departajarea nu poate fi realizată pe baza criteriilor obiective prevăzute de prezentul regulament şi a situației legale speciale de la art. 333 alin. (8), autoritatea contractantă va proceda la închiriere prin licitație publică, în condițiile legii.


CAPITOLUL VI 
REGULI PRIVIND CONFLICTUL DE INTERESE 

Art. 18. (1) Pe parcursul procedurii de evaluare a solicitărilor, se va asigura respectarea principiilor imparţialității, integrității și transparenței.
(2) Se va evita orice situație care poate genera un conflict de interese sau care poate afecta obiectivitatea procesului de evaluare. 
(3) Persoanele implicate în procesul de analiză nu pot avea calitatea de solicitant în cadrul aceleiași proceduri. 
(4) Încălcarea dispozițiilor privind conflictul de interese atrage răspunderea disciplinară, administrativă sau penală, după caz. 

CAPITOLUL VII
OBLIGATIILE TITULARULUI DREPTULUI DE INCHIRIERE

Art. 19. Obligațiile chiriaşului:

Titularul dreptului de închiriere are următoarele obligații: 
a) să nu aducă atingere integrității bunului şi regimului juridic al proprietății publice; 
b) să plătească chiria, în cuantumul şi la termenele stabilite prin contract, precum şi suportarea integrală a contravalorii utilităților aferente folosinței bunului, proporţional cu utilizarea acestuia; 
c) să execute la timp și în condiții optime lucrările de întreținere curente şi reparații normale ce îi incumbă, în vederea menținerii bunului închiriat în starea în care l-a primit în momentul încheierii contractului; 
d) să restituie bunul, pe bază de proces-verbal, la încetarea, din orice cauză, a contractului de închiriere, în starea tehnică și funcțională avută la data preluării, mai puțin uzura aferentă exploatării normale; 
e) să utilizeze bunul conform destinației şi să nu aducă modificări fără acordul proprietarului; 
f) să nu subînchirieze bunul închiriat; 
g) să permită accesul reprezentanților locatorului pentru verificări şi intervenţii, în condițiile legii; 
h) să respecte normele PSI, mediu şi salubrizare; 
i) să solicite titularului dreptului de proprietate reparațiile necesare pentru menținerea bunului în stare corespunzătoare de folosință sau contravaloarea reparațiilor care nu pot fi amânate;
j) continuarea folosinței bunului după expirarea contractului constituie ocupare fără titlu şi nu conferă niciun drept locativ; 
k) să îndeplinească obligațiile declarative şi fiscale ce îi revin potrivit Codului fiscal, inclusiv, după caz, declararea bunului închiriat la organul fiscal competent. 
Art. 20. Garanția contractuală
(1) Chiriaşul are obligația de a constitui o garanție contractuală, anterior semnării contractului de închiriere. Excepție fac cazurile prevăzute de art. 333 alin. (8) lit. a-e din OUG 57/2019 cu modificările și completările ulterioare. 
(2) Garanţia este în cuantum de trei chirii lunare. 
(3) În cazul neîndeplinirii obligațiilor contractuale, autoritatea contractantă are dreptul de a reține, total sau parțial, garanția. 
(4) Chiriaşul are obligația de a reîntregi garanția în cazul diminuării acesteia.
(5) Garanția se restituie la încetarea contractului, în termen de 15 zile, după verificarea îndeplinirii obligațiilor contractuale. 
Art. 21. Încetarea contractului pentru neexecutare
(1) Neplata chiriei sau încălcarea obligațiilor contractuale poate conduce la rezilierea de drept a contractului fără intervenția unei instanțe judecătoreşti. 
(2) Rezilierea se face cu notificarea prealabilă a chiriașului, în condițiile contractului.
 



CAPITOLUL VIII
SOLUŢIONAREA CONTESTAŢIILOR / LITIGIILOR

	Art. 22. (1) Orice persoană care se consideră vătămată într-un drept ori într-un interes legitim printr-un act administrativ emis în aplicarea prezentului regulament poate formula plângere prealabilă, în condițiile Legii nr. 554/2004 a contenciosului administrativ cu modificările și completările ulterioare. 
		(2) Plângerea prealabilă se depune la autoritatea emitentă a actului, în termenul prevăzut de lege.
		(3) Împotriva răspunsului la plângerea prealabilă sau în cazul nesoluționării acesteia în termenul legal, persoana interesată se poate adresa instanței de contencios administrativ competente. 
		(4) Formularea plângerii prealabile nu înlătură dreptul persoanei de a se adresa direct instanței, în condițiile legii, în cazurile expres prevăzute. 

CAPITOLUL IX
ÎNCETAREA ÎNCHIRIERII

	Art. 23. Contractul de închiriere încetează în următoarele situații: 
	a) la expirarea duratei pentru care a fost încheiat; 
	b) prin acordul părților; 
	c) prin reziliere pentru neexecutarea obligațiilor contractuale; 
	d) pentru cauze de interes public; 
	e) în caz de forță majoră; 
	f) în alte situații prevăzute de lege sau de contract. 
	Art. 24. La expirarea duratei contractului, acesta încetează de drept, fără notificare prealabilă. 
Art. 25. (1) La încetarea contractului, chiriaşul este obligat să restituie bunul închiriat: 
	a) în starea în care l-a primit; 
	b) liber de orice sarcini; 
	c) fără modificări neautorizate. 
		(2) La predarea bunului se întocmeşte proces-verbal de predare-primire. 
		(3) În cazul refuzului de predare, autoritatea contractantă poate proceda la recuperarea bunului în condițiile legii. 
Art. 26. (1) Chiriaşul răspunde pentru degradările produse bunului, cu excepția uzurii normale. 
(2) În cazul în care bunul nu este restituit în condițiile prevăzute, autoritatea contractantă poate solicita despăgubiri. 
Art. 27. (1) Forța majoră este orice eveniment extern, imprevizibil, absolut invincibil şi inevitabil. 
(2) Partea care invocă forța majoră are obligația: 
a) să notifice cealaltă parte în termen de 5 zile; 
b) să dovedească existența acesteia. 
(3) Pe durata forței majore, obligațiile contractuale se suspendă. 
(4) Dacă situația de forță majoră durează mai mult de 60 de zile, părțile pot decide încetarea contractului. 
Art. 28. (1) Contractul poate fi reziliat unilateral de către autoritatea contractantă în următoarele situații: 
a) neplata chiriei; 
b) utilizarea bunului în alt scop; 
c) nerespectarea obligațiilor contractuale; 
d) afectarea integrității bunului; 
e) împiedicarea accesului autorității. 
(2) Rezilierea se face cu notificarea prealabilă a chiriașului, acordându-se un termen de remediere de 15 zile. 
(3) În cazul în care neconformitățile nu sunt remediate, contractul se consideră reziliat de drept. 
Art. 29. (1) Contractul poate înceta înainte de termen în cazul în care interesul public o impune. 
(2) În această situație: 
a) autoritatea contractantă va notifica chiriașul; 
b) va acorda un termen rezonabil de eliberare; 
(3) Încetarea pentru interes public nu atrage plata de despăgubiri, cu excepția situațiilor în care legea sau contractul prevede altfel. 
Art. 30. (1) La încetarea contractului: 
a) încetează dreptul de folosinţă; 
b) chiriaşul este obligat să elibereze bunul;
c) se regularizează obligațiile financiare. 
(2) Garanţia se restituie în condițiile prevăzute la art. 20. 

CAPITOLUL X
DISPOZITII FINALE

	Art. 31. (1) Contractul de închiriere nu poate fi transferat către alte persoane fără aprobarea prealabilă  a autorității contractante. 
	(2) Cesiunea poate fi aprobată numai în mod excepțional, de autoritatea contractanta, după verificarea integrală a îndeplinirii de către cesionar a tuturor condițiilor legale şi regulamentare care au justificat iniţial închirierea fără licitație publică. 
Art. 34. (1) Solicitarea de cesiune va fi însoțită de documentele necesare pentru dovedirea îndeplinirii condițiilor de eligibilitate. 
		(2) Solicitarea se analizează conform procedurii prevăzute de prezentul regulament. 
	Art. 35. În cazul aprobării cesiunii, se încheie un nou contract de închiriere. 
Art. 36. Subînchirierea bunului este interzisă. 
Art. 38. Prezentul regulament se completează şi se interpretează în conformitate cu prevederile Codului administrativ şi ale legislației civile aplicabile.

